1990 മുതൽ ആകാശവാണി, ദൂരദർശൻ തുടങ്ങിയ മാധ്യമങ്ങൾക്കായി രചനകൾ നിർവഹിച്ചു. ആകാശവാണിയിൽ  ന്യൂസ് റീഡർ ആയും കേരളകൗമുദിയിലും (1995 - 97 ) പ്രവർത്തിച്ചു. 1997  മുതൽ 2000 വരെ ദുബായ് റേഡിയോ ഏഷ്യയിൽ  പ്രൊഡ്യൂസർ/ ന്യൂസ് റീഡറായും  പ്രവർത്തിച്ചു. 2014- 16ൽ വിദ്യാഭ്യാസ വകുപ്പിന്റെ വിക്ടേഴ്സ് ചാനലിന്റെ മേധാവിയായിരുന്നു. ഇൻഫർമേഷൻ പബ്ലിക് റിലേഷൻ വകുപ്പിൽ പിആർഡി ഡെപ്യൂട്ടി ഡയറക്ടറായും പ്രവർത്തിച്ചിരുന്നു, ഇപ്പോൾ നോർക്ക വകുപ്പിന്റെ പി.ആർ. ഓ ആയി സേവനം അനുഷ്ഠിക്കുന്നു.

ഇന്ത്യൻ പനോരമ സെലക്ഷൻ ഉൾപ്പെടെ നിരവധി അംഗീകാരങ്ങൾ നേടിയ സിനിമ [ശശി പരവൂർ](https://m3db.com/sasi-paravoor) സംവിധാനം ചെയ്ത  '[നോട്ട](https://m3db.com/film/nottam-gaze)' ത്തിന്റെ കഥയും സംഭാഷണവും രചിച്ചുകൊണ്ടാണ് 2006ൽ മലയാള സിനിമാ രംഗത്തേക്ക് കടക്കുന്നത്. 2012 ൽ  [രാധാകൃഷ്‌ണൻ മംഗലത്ത്](https://m3db.com/radhakrishnan-mangalath) സംവിധാനം ചെയ്ത  '[വൈറ്റ് പേപ്പർ](https://m3db.com/film/white-paper)'  എന്ന സിനിമയുടെ കഥ തിരക്കഥ സംഭാഷണവും നിർവ്വഹിച്ചു. 2013ൽ പുറത്തിറങ്ങിയ '[എസ്കേപ്പ് ഫ്രം ഉഗാണ്ട](https://m3db.com/film/escape-uganda-malayalam-movie)' യുടെ സംഭാഷണ രചനാ പങ്കാളിയായി.  [ലെനിൻ രാജേന്ദ്ര](https://m3db.com/lenin-rajendran)ന്റെ നേതൃത്വത്തിൽ 2017 ൽ വന്ന 10 സംവിധായകരുടെ 10 സിനിമകളുടെ സമാഹാരമായ  '[ക്രോസ് റോഡ്](https://m3db.com/film/crossroad)'  ൽ [നേമം പുഷ്പരാജ്](https://m3db.com/nemam-pushparaj) സംവിധാനം ചെയ്ത   'കാവൽ' എന്ന ഭാഗത്തിന്റെ രചയിതാവുമാണ്.

'റിവർ ലൈഫ്' എന്ന ഹ്രസ്വചിത്രത്തിന്റെ രചനയ്ക്ക് മികച്ച കഥാകൃത്തിനുള്ള സംസ്ഥാന ടെലിവിഷൻ അവാർഡ് (2015) , മികച്ച കമന്റേറ്റർക്കുള്ള  സംസ്ഥാന ടെലിവിഷൻ അവാർഡ് (2016) , കേരള സെക്രട്ടറിയേറ്റ് എംപ്ലോയീസ് അസോസിയേഷൻ സർക്കാർ ജീവനക്കാർക്കും അധ്യാപകർക്കുമായി ഏർപ്പെടുത്തിയ സുരേന്ദ്രൻ സ്മാരക കഥാപുരസ്കാരം (2018), മികച്ച ടെലിവിഷൻ അഭിമുഖകാരനുള്ള തിക്കുറിശ്ശി ഫൗണ്ടേഷൻ അവാർഡ് മുതലായവ ലഭിച്ചിട്ടുണ്ട്.

ആനുകാലികങ്ങളിലും മറ്റും നിരവധി കഥകൾ പ്രസിദ്ധീകരിച്ചിട്ടുണ്ട്. ആദ്യ കഥാ സമാഹാരം 'പേരാൾ' 2019 ൽ പുറത്തിറങ്ങി; മറ്റൊന്ന് 'പത U/A' അച്ചടിയിലാണ്.  തിരക്കഥകളായ  നോട്ടം, ക്രോസ് റോഡ് എന്നിവയും പ്രസിദ്ധീകരിക്കപ്പെട്ടിട്ടുണ്ട്.

സെക്രട്ടറിയേറ്റ് ഉദ്യോഗസ്ഥ ജി.ഷീലയാണ് ഭാര്യ. വിദ്യാർഥികളായ അനേന, അദ്വൈത എന്നിവർ മക്കൾ.